**Κανονισμός Διδακτορικών Σπουδών Στρατιωτικής Σχολής Ευελπίδων**

**Άρθρο 1**

**ΟΡΓΑΝΩΣΗ ΔΙΔΑΚΤΟΡΙΚΩΝ ΣΠΟΥΔΩΝ**

1.1 Οι διδακτορικές σπουδές του Τμήματος Στρατιωτικών Επιστημών της Στρατιωτικής Σχολής Ευελπίδων (ΣΣΕ), που αποτελούν τον τρίτο κύκλο σπουδών, οργανώνονται και λειτουργούν σύμφωνα με τις διατάξεις της σχετικής Νομοθεσίας, όπως κάθε φορά ισχύει.

1.2 Τα προγράμματα σπουδών τρίτου κύκλου αποσκοπούν στην προαγωγή της πρωτότυπης επιστημονικής έρευνας και οδηγούν στην απόκτηση διδακτορικού διπλώματος, το οποίο πιστοποιεί την εκπόνηση πρωτότυπης επιστημονικής έρευνας και την ουσιαστική συνεισφορά του/της κατόχου του στην εξέλιξη της γνώσης σε οποιοδήποτε κλάδο της Στρατιωτικής Επιστήμης και Τεχνολογίας. Το Τμήμα Στρατιωτικών Επιστημών της Στρατιωτικής Σχολής Ευελπίδων απονέμει Διδακτορικό Δίπλωμα στα επιστημονικά πεδία, τα οποία θεραπεύουν τα μέλη ΔΕΠ του Τμήματος.

1.3 Προγράμματα σπουδών τρίτου κύκλου για την εκπόνηση διδακτορικής διατριβής με συνεπίβλεψη διοργανώνονται από το Τμήμα Στρατιωτικών Επιστημών της ΣΣΕ σύμφωνα με το άρθρο 13 του παρόντος κανονισμού διδακτορικών σπουδών και τις διατάξεις της σχετικής Νομοθεσίας.

1.4 Οι διδακτορικές σπουδές αποβλέπουν στη δημιουργία υψηλής ποιότητας, σύγχρονης επιστημονικής έρευνας, καθώς και στην κατάρτιση επιστημόνων, ικανών να συμβάλουν στην πρόοδο και εξέλιξη της επιστήμης και της βασικής έρευνας. Οι απόφοιτοι των διδακτορικών προγραμμάτων προορίζονται να στελεχώσουν το ερευνητικό, ακαδημαϊκό, εκπαιδευτικό και επαγγελματικό δυναμικό με υψηλής στάθμης επιστήμονες και να συμβάλουν στην ανάπτυξη της χώρας. Συγχρόνως, το διδακτορικό πρόγραμμα αποτελεί για το Τμήμα, καθώς και γενικότερα για την Στρατιωτική Σχολή Ευελπίδων, πηγή ακαδημαϊκού κύρους και διεθνούς ακαδημαϊκής διάκρισης και συμβάλλει στην ποιοτική και ποσοτική αναβάθμιση της ερευνητικής παραγωγής.

**Άρθρο 2**

**ΟΡΓΑΝΑ**

2.1 Αρμόδιο όργανο για την ίδρυση και λειτουργία των διδακτορικών σπουδών είναι η Ακαδημαϊκή Συνέλευση του Τμήματος Στρατιωτικών Επιστημών.

2.2 Η Γραμματεία της Κοσμητείας του Τμήματος Στρατιωτικών Επιστημών υποστηρίζει γραμματειακά και διοικητικά τις διδακτορικές σπουδές (προκήρυξη, εγγραφές, τήρηση αρχείου κ.ά.).

**Άρθρο 3**

**ΠΡΟΫΠΟΘΕΣΕΙΣ KAI ΤΡΟΠΟΣ ΕΙΣΑΓΩΓΗΣ ΥΠΟΨΗΦΙΩΝ ΔΙΔΑΚΤΟΡΩΝ**

3.1 Δικαίωμα υποβολής αίτησης για εκπόνηση Διδακτορικής Διατριβής έχουν οι κάτοχοι μεταπτυχιακού διπλώματος (Μεταπτυχιακό Δίπλωμα Ειδίκευσης –ΜΔΕ ή Διδακτορικό Δίπλωμα - ΔΔ) που έχει χορηγηθεί από Α.Σ.Ε.Ι., Α.Ε.Ι. της ημεδαπής ή αναγνωρισμένου ως ισότιμου της αλλοδαπής, ή απόφοιτος προπτυχιακού προγράμματος σπουδών Α.Ε.Ι. κατ’ ελάχιστον πενταετούς διάρκειας που αντιστοιχεί σε τριακόσιες (300) πιστωτικές μονάδες του Ευρωπαϊκού Συστήματος Μεταφοράς και Συσσώρευσης Ακαδημαϊκών Μονάδων

3.2 Με απόφαση της Ακαδημαϊκής Συνέλευσης κάθε Απρίλιο ή/και Νοέμβριο, οι θέσεις των υποψηφίων διδακτόρων μπορούν να καλυφθούν:

A. με προκήρυξη ή πρόσκληση εκδήλωσης ενδιαφέροντος του Τμήματος, η οποία δημοσιεύεται δια του ημερησίου τύπου ή/και αναρτάται ηλεκτρονικά στον διαδικτυακό τόπο της Σχολής. Τον Μάρτιο και τον Οκτώβριο κάθε ακαδημαϊκού έτους, τα μέλη του διδακτικού ερευνητικού προσωπικού της Σ.Σ.Ε. καταθέτουν για έγκριση στη Συνέλευση του Τμήματος τα πεδία έρευνας, στα οποία προτείνουν να εκπονηθούν ΔΔ. Ακολουθεί διαδικασία προκήρυξης θέσεων στα προτεινόμενα ερευνητικά πεδία.

B. κατόπιν αίτησης του ενδιαφερόμενου/της ενδιαφερόμενης για εκπόνηση ΔΔ μετά από επικοινωνία με μέλος Διδακτικού Ερευνητικού Προσωπικού (ΔΕΠ) του Τμήματος.

Και για τις δύο διαδικασίες, κάθε ενδιαφερόμενος/η που πληροί τις προϋποθέσεις του Κανονισμού Διδακτορικών Σπουδών της Στρατιωτικής Σχολής Ευελπίδων, δύναται να υποβάλλει, μέσω της Γραμματείας του Τμήματος, προς την Ακαδημαϊκή Συνέλευση του Τμήματος, αίτηση για εκπόνηση διδακτορικής διατριβής, στην οποία θα πρέπει να αναφέρονται, κατ’ ελάχιστον, τα ακόλουθα:

I. o προτεινόμενος προσωρινός ή ενδεικτικός τίτλος της ΔΔ,

II. το πεδίο έρευνας,

III. η προτεινόμενη γλώσσα εκπόνησης της ΔΔ, η οποία μπορεί να είναι άλλη από την ελληνική, και οποιαδήποτε εκ ων αναγνωρισμένων επισήμων γλωσσών της Ευρωπαϊκής Ένωσης.

IV. ο/η προτεινόμενος/νη επιβλέπων/ουσα.

3.3 Για την επιλογή υποψηφίων η αίτηση πρέπει να συνοδεύεται από :

I. αναλυτικό βιογραφικό σημείωμα του/της υποψηφίου/ας,

II. αντίγραφο βασικού πτυχίου ή διπλώματος Α.Σ.Ε.Ι. ή ΑΕΙ της ημεδαπής ή αναγνωρισμένου ως ισότιμου της αλλοδαπής. Όταν ο τίτλος σπουδών έχει εκδοθεί από αναγνωρισμένο ως ισότιμο ΑΕΙ της αλλοδαπής, το αντίγραφο του τίτλου θα πρέπει να συνοδεύεται με επίσημη αναγνώριση από το ΔΟΑΤΑΠ

III. Αντίγραφο διπλώματος (ή βεβαίωση περάτωσης) μεταπτυχιακών σπουδών Α.Σ.Ε.Ι. ή ΑΕΙ της ημεδαπής ή αναγνωρισμένου ως ισότιμου της αλλοδαπής. Όταν ο τίτλος σπουδών έχει εκδοθεί από αναγνωρισμένο ως ισότιμο ΑΕΙ της αλλοδαπής, το αντίγραφο του τίτλου θα πρέπει να συνοδεύεται με επίσημη αναγνώριση από το ΔΟΑΤΑΠ..

IV. Αντίγραφα Πιστοποιητικών Αναλυτικής Βαθμολογίας των μαθημάτων που έχει παρακολουθήσει σε προπτυχιακό και μεταπτυχιακό επίπεδο.,

V. τεκμηριωμένη γνώση μίας ξένης γλώσσας (τουλάχιστον επιπεδου Β2). Οι πτυχιούχοι ή διπλωματούχοι πανεπιστημίων της αλλοδαπής απαλλάσσονται από την υποχρέωση προσκόμισης πιστοποιητικού γλωσσομάθειας.

VI. Προσχέδιο πρότασης Διδακτορικής Διατριβής.

VII. Eπιστημονικές δημοσιεύσεις (αν υπάρχουν).

VIII . δύο συστατικές επιστολές από μέλη ΔΕΠ ή Ερευνητές/τριες κάθε βαθμίδας που υπηρετούν σε ερευνητικούς και τεχνολογικούς φορείς του άρθρου 13Α του ν. 4310/2014 (Α’ 258), σε Ερευνητικά Πανεπιστημιακά Ινστιτούτα ή στην Ακαδημία Αθηνών. Οι συστατικές επιστολές δεν πρέπει να είναι από μέλη ΔΕΠ που θα επιβλέψουν τις διδακτορικές διατριβές . Τουλάχιστον δύο Συστατικές Επιστολές από Καθηγητές/ Καθηγήτριες ΑΕΙ, ΑΣΕΙ ή άλλων Εκπαιδευτικών Ιδρυμάτων της ημεδαπής ή αλλοδαπής, ή Διδάσκοντες, κατόχους διδακτορικού διπλώματος, προπτυχιακών ή/και μεταπτυχιακών σπουδών, ή Ερευνητές/ Ερευνήτριες Αναγνωρισμένων Ερευνητικών Κέντρων με τους οποίου ο/η υποψήφιος/α είχε/έχει ακαδημαϊκή σχέση. Συμπληρωματικά, είναι δυνατόν να υποβληθούν επιπλέον, και Συστατικές Επιστολές από το Επαγγελματικό περιβάλλον του υποψηφίου, ως ενισχυτικό στοιχείο της αίτησης εκπόνησης διδακτορικής διατριβής. ΙΧ . Αντίγραφο Αστυνομικής Ταυτότητας ή διαβατηρίου

Tο σχέδιο πρότασης ΔΔ θα πρέπει να περιλαμβάνει τα εξής στοιχεία:

* Τίτλο.
* Περίληψη.
* Ανάλυση του σκεπτικού και της πρωτοτυπίας της διδακτορικής έρευνας.
* Προτεινόμενη μεθοδολογία.
* Χρονοδιάγραμμα (σε ετήσια βάση) για τις κύριες ενέργειες/στόχους κατά τη διάρκεια της φοίτησης.
* Βιβλιογραφία

**Άρθρο 4**

**ΔΙΑΔΙΚΑΣΙΑ ΕΠΙΛΟΓΗΣ ΥΠΟΨΗΦΙΩΝ ΔΙΔΑΚΤΟΡΩΝ**

4.1 Η επιλογή των Υποψηφίων Διδακτορων (ΥΔ) γίνεται από την Ακαδημαϊκή Συνέλευση του Τμήματος Στρατιωτικών Επιστημών, μετά από εισήγηση της Επιτροπής Διδακτορικών Σπουδών (ΕΔΣ). Η ΕΔΣ αποτελείται από πέντε (5) μέλη ΔΕΠ του Τμήματος Στρατιωτικών Επιστημών της ΣΣΕ, ένα από κάθε Τομέα, που εκλέγονται από την ΑΣ με διετή θητεία, έπειτα από πρόταση του Διευθυντή του αντίστοιχου τομέα.

4.2 Η ΕΔΣ της ΣΣΕ, εξετάζει τις αντίστοιχες αιτήσεις και τα συνυποβαλλόμενα έγγραφα ενώ μπορεί να καλέσει τους/τις υποψηφίους/ες και σε συνέντευξη. Κατόπιν, εντός ενός μήνα από την ημερομηνία υποβολής του αιτήματος για εκπόνηση διδακτορικής διατριβής, υποβάλλει την εισήγηση της στην Ακαδημαϊκή Συνέλευση του Τμήματος Στρατιωτικών Επιστημών μέσω αναλυτικού υπομνήματος, στο οποίο θα πρέπει να αναγράφονται:

(α) Οι λόγοι για τους οποίους κάθε υποψήφιος/ια προτείνεται να γίνει ή όχι δεκτός/ή για εκπόνηση διδακτορικής διατριβής.

(β) Ο/Η Επιβλέπων/ουσα της διδακτορικής διατριβής, των κατηγοριών της παρ. 5.1 (α, ε, στ) του άρθρου 5 του παρόντος,. Σε περίπτωση συνεπίβλεψης (βλέπε άρθρο 13 του παρόντος κανονισμού διδακτορικών σπουδών) η πρόταση για τον/την συν επιβλέποντα/ουσσα γίνεται από τον/την επιβλέποντα/ουσα.

(γ) Τα υπόλοιπα μέλη της Τριμελούς Συμβουλευτικής Επιτροπής (Τ.Σ.Ε.)

(δ) Ο τίτλος και το προσχέδιο πρότασης εκπόνησης της διδακτορικής διατριβής.

(ε) Η γλώσσα συγγραφής της διδακτορικής διατριβής

4.3 Βασικά κριτήρια για την αξιολόγηση των υποψηφίων αποτελούν, οι βαθμοί του βασικού πτυχίου ή/και του μεταπτυχιακού τίτλου σπουδών, , η βαθμολογία σε συναφή με το θέμα του διδακτορικού μαθήματα, η συνάφεια των προπτυχιακών και των μεταπτυχιακών σπουδών με το ερευνητικό αντικείμενο της προτεινόμενης διδακτορικής διατριβής, καθώς και το δημοσιευμένο ερευνητικό έργο τους (αν υπάρχει) και οι συστατικές επιστολές (απαιτούμενες δύο).

4.4 Το υπόμνημα της ΕΔΣ του Τμήματος Στρατιωτικών Επιστημών της ΣΣΕ προτείνει, εντός δεκαπέντε (15) ημερών, την αιτιολογημένη έγκριση ή απόρριψη της αίτησης του/της υποψηφίου/ας στην Ακαδημαϊκή Συνέλευση του Τμήματος Στρατιωτικών Επιστημών της ΣΣΕ.

4.5 Λαμβάνοντας υπόψη την πρόταση της ΕΔΣ του Τμήματος όσο και τη γνώμη του προτεινόμενου Επιβλέποντος, η Ακαδημαϊκή Συνέλευση του Τμήματος Στρατιωτικών Επιστημών της ΣΣΕ αποφασίζει σχετικά με την έγκριση ή απόρριψη της αίτησής του/της υποψηφίου/ας για εκπόνηση διδακτορικής διατριβής στο Τμήμα Στρατιωτικών Επιστημών της ΣΣΕ.

Σε περίπτωση έγκρισης στην απόφαση αυτή θα πρέπει να ορίζονται:

(α) Ο/Η Επιβλέπων/ουσα της διδακτορικής διατριβής ή οι συνεπιβλέποντες/ουσες (σύμφωνα με το άρθρο 13 του παρόντος κανονισμού).

(β) Τα μέλη της ΤΣΕ του/της ΥΔ (εκτός του/της Επιβλέποντα/ουσας ή των Επιβλεπόντων/ουσών).

(γ) Ο (προσωρινός) τίτλος και το προσχέδιο της διατριβής

(δ) Η γλώσσα συγγραφής της διδακτορικής διατριβής.

4.6 Όσοι υποψήφιοι/ες γίνονται δεκτοί/ές αποκτούν την ιδιότητα του Υποψήφιου Διδάκτορα (Υ.Δ.) και εγγράφονται στο Μητρώο Υποψηφίων Διδακτόρων (Μ.Υ.Δ.) του Τμήματος Στρατιωτικών Επιστημών της Στρατιωτικής Σχολής Ευελπίδων, το οποίο αναρτάται στο διαδικτυακό τόπο της Σ.Σ.Ε.

**Άρθρο 5**

**ΕΠΙΒΛΕΨΗ ΔΙΔΑΚΤΟΡΙΚΗΣ ΔΙΑΤΡΙΒΗΣ**

5.1 Ορισμός Επιβλέποντα/ουσας ή Επιβλεπόντων/ουσων και ΤΣΕ.

Με απόφαση της Ακαδημαϊκής Συνέλευσης του Τμήματος Στρατιωτικών Επιστημών της ΣΣΕ ορίζεται ο/η Επιβλέπων/ουσα (ή οι Επιβλέποντες/ουσες σε περίπτωση συνεπίβλεψης) και τα υπόλοιπα μέλη της ΤΣΕ. Ο/Η Επιβλέπων/ουσα της διδακτορικής διατριβής είναι μέλος Δ.Ε.Π. της Σ.Σ.Ε. όλων των βαθμίδων. Τα μέλη της Τ.Σ.Ε.. πρέπει να έχουν είτε ίδιο ή συναφές γνωστικό αντικείμενο, είτε ίδιο ή συναφές επιστημονικό έργο με την προς εκπόνηση διδακτορική διατριβή.. Το επιστημονικό προσωπικό που απαρτίζει την ΤΣΕ δύναται να είναι:

(α) Μέλη ΔΕΠ του Τμήματος Στρατιωτικών Επιστημών της ΣΣΕ.

(β) Μέλη ΔΕΠ άλλων Τμημάτων άλλου ΑΣΕΙ/ΑΕΙ.

(γ) Ομότιμοι καθηγητές και αφυπηρετήσαντα μέλη ΔΕΠ.

(δ) Ερευνητές/τριες κάθε βαθμίδας που υπηρετούν σε ερευνητικούς και τεχνολογικούς φορείς του άρθρου 13Α του ν. 4310/2014 (Α’ 258), σε Ερευνητικά Πανεπιστημιακά Ινστιτούτα ή στην Ακαδημία Αθηνών.

(ε) Καθηγητές/τριες ιδρυμάτων της αλλοδαπής και ερευνητές/τριες ερευνητικών οργανισμών της αλλοδαπής. Ο αριθμός των αφυπηρετησάντων μελών ΔΕΠ που συμμετέχουν στην ΤΣΕ δεν δύναται να υπερβαίνει τον/τη έναν/μία (1) κατά τη χρονική στιγμή του ορισμού της από την Ακαδημαϊκή Συνέλευση του Τμήματος Στρατιωτικών Επιστημών της ΣΣΕ.

5.2 Αρμοδιότητες του/της Επιβλέποντα/ουσας ή των Επιβλεπόντων/ουσών και της Τριμελούς Συμβουλευτικής Επιτροπής

Οι Επιβλέποντες/ουσες έχουν την ευθύνη της καθοδήγησης της διδακτορικής διατριβής, εποπτεύοντας και υποστηρίζοντας την έρευνα του/της ΥΔ. Στο έργο αυτό συνεπικουρούν τα μέλη της ΤΣΕ. Η ΤΣΕ είναι αρμόδια για την υποστήριξη του/της ΥΔ κατά τη διαδικασία εκπόνησης και συγγραφής της διδακτορικής διατριβής καθώς και για την παρακολούθηση της προόδου της. Ο/Η Επιβλέπων/ουσα και τα μέλη της ΤΣΕ δεν δικαιούνται αμοιβής ή άλλης αποζημίωσης για την υποστήριξη της εκπόνησης της διδακτορικής διατριβής. Επιπροσθέτως, τα μέλη της ΤΣΕ υποχρεούνται είτε να συνυπογράφουν την υποχρεωτική ετήσια έκθεση προόδου του/της ΥΔ ή σε αντίθετη περίπτωση να υποβάλλουν στο Τμήμα αίτημα διαγραφής του/της ΥΔ.

5.3 Αντικατάσταση μελών Τριμελούς Συμβουλευτικής Επιτροπής

Αν οποιοδήποτε μέλος της ΤΣΕ εκλείψει ή για οποιονδήποτε λόγο, διαπιστωμένα, αδυνατεί να επιτελεί τα καθήκοντά του για χρονικό διάστημα πέραν των έξι (6) μηνών, η Ακαδημαϊκή Συνέλευση του Τμήματος Στρατιωτικών Επιστημών της ΣΣΕ, μετά από εισήγηση του αντίστοιχου Τομέα και της ΕΔΣ του Τμήματος, μεριμνά για την αντικατάσταση αυτού. Αντικατάσταση του/της Επιβλέποντα/ουσας μπορεί να γίνει ακόμη και καθ’ υπέρβαση του μέγιστου αριθμού ΥΔ που μπορεί να αναλάβει κάθε Επιβλέπων/ουσα σύμφωνα με όσα ορίζονται στον παρόντα κανονισμό.

5.4 Μετακίνηση ή συνταξιοδότηση Επιβλέποντος/ουσας

Αν οποιοδήποτε μέλος της ΤΣΕ μετακινηθεί σε άλλο Τμήμα άλλου ΑΣΕΙ/ΑΕΙ ή αφυπηρετήσει, δύναται να διατηρεί την ιδιότητά του, εφόσον συναινεί, και ο διδακτορικός τίτλος απονέμεται από το Τμήμα Στρατιωτικών Επιστημών της ΣΣΕ.

5.5 Πρόσθετες διατάξεις και περιορισμοί

(α) Ο μέγιστος αριθμός διδακτορικών διατριβών που δύναται να αναλάβει ο/η ίδιος/α Επιβλέπων/ουσα είναι πέντε (5), είτε αυτοδύναμα είτε με συνεπίβλεψη. Υπεύθυνος για τον έλεγχο αυτού του αριθμού είναι ο σχετικός Τομέας του Τμήματος Στρατιωτικών Επιστημών της ΣΣΕ, ο οποίος οφείλει να ενημερώσει τη συγκεκριμένη ΤΣΕ ώστε να αλλάξει η επιλογή Επιβλέποντα/ουσας. Αν η ΤΣΕ επιμείνει στην απόφαση της, ενημερώνεται ο Τομέας και ακολούθως η ΕΔΣ του Τμήματος. Η τελική απόφαση επιλογής νέου/ας Επιβλέποντα/ουσας λαμβάνεται από την Ακαδημαϊκή Συνέλευση του Τμήματος Στρατιωτικών Επιστημών της ΣΣΕ.

(β) Σε κάθε Τομέα του Τμήματος Στρατιωτικών Επιστημών της ΣΣΕ ο μέγιστος αριθμός των ενεργών ΥΔ που θα λάβουν διδακτορικό από το Τμήμα Στρατιωτικών Επιστημών της ΣΣΕ, με κύριους/ες Επιβλέποντες/ουσες που δεν είναι μέλη ΔΕΠ του Τμήματος Στρατιωτικών Επιστημών της ΣΣΕ και ανήκουν στην κατηγορία ε της παρ. 5.1 του παρόντος άρθρου δεν μπορεί να υπερβαίνει το 20% του συνολικού αριθμού ΥΔ του Τομέα. Υπεύθυνος για τον έλεγχο της μη υπέρβασης αυτού του ποσοστού είναι ο Διευθυντής του σχετικού Τομέα του Τμήματος Στρατιωτικών Επιστημών της ΣΣΕ, ο οποίος οφείλει να ενημερώσει τη συγκεκριμένη ΤΣΕ ώστε να αλλάξει η σύνθεση ή/και η επιλογή Επιβλέποντα/ουσας. Αν η ΤΣΕ επιμείνει στην απόφαση της, ενημερώνεται ο αντίστοιχος Τομέας και η ΕΔΣ του Τμήματος και διαμορφώνεται η πρόταση για την τελική έγκριση ή μη του αιτήματος αλλαγής σύνθεσης από τη Συνέλευση του Τμήματος. Επιπροσθέτως, στον υπολογισμό του ως άνω κλάσματος, ο συνολικός αριθμός ΥΔ του Τομέα θα συμπεριλαμβάνει όλους/ες τους/τις ΥΔ που είναι εγγεγραμμένοι/ες για εκπόνηση διατριβής σε αντικείμενο του συγκεκριμένου Τομέα.

(γ) Η ΕΔΣ έχει υποχρέωση να ενημερώνει και να υπενθυμίζει μέσω ηλεκτρονικού ταχυδρομείου, στους/στις ΥΔ και στις ΤΣΕ, στο διάστημα από την 1η μέχρι και την 15η Σεπτεμβρίου του κάθε ακαδημαϊκού έτους, τις υποχρεώσεις τους όπως αναφέρονται στην παρ. 7.7 του άρθρου 7 του παρόντος. Η επιτροπή επίσης θα πρέπει να αποστέλλει με μήνυμα ηλεκτρονικού ταχυδρομείου την ίδια ακριβώς ενημέρωση και σε κάθε ΥΔ και στην αντίστοιχη ΤΣΕ, αμέσως μετά την έγκριση της αίτησης εκπόνησης διδακτορικής διατριβής από την Ακαδημαϊκή Συνέλευση του Τμήματος Στρατιωτικών Επιστημών της ΣΣΕ.

**Άρθρο 6**

**ΧΡΟΝΙΚΗ ΔΙΑΡΚΕΙΑ ΕΚΠΟΝΗΣΗΣ ΔΙΔΑΚΤΟΡΙΚΗΣ ΔΙΑΤΡΙΒΗΣ**

6.1 Η χρονική διάρκεια για την απόκτηση διδακτορικού διπλώματος δεν δύναται να είναι μικρότερη από τρία (3) πλήρη ημερολογιακά έτη με έναρξη την ημερομηνία της Ακαδημαϊκής Συνέλευσης του Τμήματος Στρατιωτικών Επιστημών της ΣΣΕ κατά την οποία ορίστηκε η ΤΣΕ.

6.2 Ως ανώτατη χρονική διάρκεια ολοκλήρωσης της διδακτορικής διατριβής ορίζονται τα έξι (6) ημερολογιακά έτη με ημερομηνία έναρξης εκείνη της Ακαδημαϊκής Συνέλευσης του Τμήματος Στρατιωτικών Επιστημών της ΣΣΕ κατά την οποία ορίστηκε η ΤΣΕ. Μετά την παρέλευση του χρονικού αυτού διαστήματος δεν μπορεί κάποιος/α να συνεχίσει να αναφέρεται πλέον ως ΥΔ του Τμήματος Στρατιωτικών Επιστημών της ΣΣΕ.

6.3 Με απόφαση της Ακαδημαϊκής Συνέλευσης του Τμήματος Στρατιωτικών Επιστημών της ΣΣΕ δύναται να παραταθεί η ανώτατη χρονική διάρκεια εκπόνησης διδακτορικής διατριβής, κατόπιν αιτήματος του/της ΥΔ και υποβολής αναλυτικού υπομνήματος της ΤΣΕ στο οποίο θα περιγράφεται αναλυτικά ο σοβαρός λόγος για τον οποίο ο/η ΥΔ αιτείται παράτασης. Η ανώτατη χρονική διάρκεια της παράτασης δεν μπορεί να ξεπερνάει το ένα (1) ημερολογιακό έτος ενώ μετά τη λήξη της, δεν είναι εφικτό να ζητηθεί νέα χρονική παράταση εκπόνησης της διατριβής.

6.4 Ο/η ΥΔ μπορεί, εφόσον δεν έχει υπερβεί την ανώτατη χρονική διάρκεια διδακτορικών σπουδών, να ζητήσει, με επαρκώς αιτιολογημένη αίτησή του/της, αναστολή σπουδών μέχρι έως και δύο (2) έτη, συνολικά. Ο χρόνος της αναστολής φοίτησης δεν προσμετράται στη μέγιστη διάρκεια εκπόνησης διδακτορικής διατριβής. Κατά την διάρκεια της αναστολής αίρεται η ιδιότητα/της ως ΥΔ.

6.5 Κατά τη διάρκεια της αναστολής αίρεται η ιδιότητά του/της ως υποψήφιου/ας διδάκτορα και τα εξ αυτής απορρέοντα δικαιώματα. Εφόσον υπάρχει αναστολή, η συνολική χρονική διάρκεια εκπόνησης της διδακτορικής διατριβής δεν μπορεί να υπερβαίνει τα οκτώ (8) έτη, συμπεριλαμβανομένης της περιόδου παράτασης. Μετά την πάροδο αυτού του διαστήματος, ο/η μεταπτυχιακός/κη φοιτητής/τρια χάνει την ιδιότητα του/της υποψήφιου/ας διδάκτορα και διαγράφεται από το μητρώο υποψηφίων διδακτόρων του Τμήματος.”

**Άρθρο 7**

**ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΥΠΟΨΗΦΙΩΝ ΔΙΔΑΚΤΟΡΩΝ**

7.1 Οι διδακτορικές σπουδές στο Τμήμα Στρατιωτικών Επιστημών της ΣΣΕ προσφέρονται δωρεάν.

7.2 Οι ΥΔ έχουν καθ’ όλο το χρονικό διάστημα μέχρι την αποδοχή της διατριβής από το Τμήμα Στρατιωτικών Επιστημών της ΣΣΕ, μέχρι έξι (6) πλήρη ημερολογιακά έτη από την έγκριση εκπόνησης διδακτορικής διατριβής από την Ακαδημαϊκής Συνέλευση του Τμήματος Στρατιωτικών Επιστημών της ΣΣΕ, όλα τα δικαιώματα και τις παροχές που προβλέπονται και για τους/τις φοιτητές/τριες των μεταπτυχιακών προγραμμάτων σπουδών. Διατηρούν επίσης όλα τα δικαιώματα πρόσβασης και χρήσης των όποιων διαθέσιμων ηλεκτρονικών βιβλιοθηκών έως και πέντε (5) έτη μετά την απονομή του Διπλώματος.

7.3 Σε ειδικές περιπτώσεις, μπορεί μέρος της έρευνας του/της ΥΔ να διεξαχθεί σε άλλο Ίδρυμα/Ινστιτούτο/Ερευνητικό Κέντρο της ημεδαπής ή της αλλοδαπής. Στην περίπτωση αυτή πρέπει να υποβάλλεται αιτιολογημένο αίτημα από την ΤΣΕ προς την Ακαδημαϊκή Συνέλευση του Τμήματος Στρατιωτικών Επιστημών της ΣΣΕ, η οποία αποφασίζει σχετικά.

7.4 Οι ΥΔ του Τμήματος Στρατιωτικών Επιστημών της ΣΣΕ δύνανται να συμμετέχουν σε ερευνητικά έργα/προγράμματα

7.5 Όσοι ΥΔ του Τμήματος Στρατιωτικών Επιστημών της ΣΣΕ το επιθυμούν, λαμβάνουν βεβαίωση επικουρικής εκπαιδευτικής εμπειρίας από το Τμήμα, εφόσον επιλεγούν για την παροχή **επικουρικού εκπαιδευτικού έργου** από την Ακαδημαϊκή Συνέλευση του Τμήματος. Για τη χορήγηση της βεβαίωσης από το Τμήμα, οι ΥΔ θα πρέπει να αναλαμβάνουν κατ’ ελάχιστον συγκεκριμένο αριθμό που θα ορίζεται από την ΑΣ κατά περίπτωση.Η επικουρική διδασκαλία μπορεί να πραγματοποιηθεί είτε καθ’ όλη τη διάρκεια εκπόνησης της διδακτορικής διατριβής είτε ακόμα και σε ένα ακαδημαϊκό εξάμηνο ανάλογα με την επιθυμία του/της ΥΔ και θα δηλώνεται τον πρώτο μήνα κάθε ακαδημαϊκού έτους.

7.6 Υποτροφίες

Η ΣΣΕ μπορεί να παρέχει υποτροφίες σε ΥΔ με κριτήρια αριστείας και σκοπό την επιβράβευσή τους, όπως επίσης και ανταποδοτικές υποτροφίες για παροχή έργου ή για συμμετοχή σε ερευνητικά και αναπτυξιακά έργα με διαδικασίες, υποχρεώσεις και δικαιώματα που περιγράφονται αναλυτικά στον εκάστοτε ισχύοντα ιδρυματικό κανονισμό διδακτορικών σπουδών της ΣΣΕ.

7.7 Οι ΥΔ υποχρεούνται

(α) να υποβάλλουν, σε ετήσια βάση προς την ΤΣΕ, έκθεση προόδου της διατριβής τους και να παρουσιάζουν προφορικά την πρόοδο αυτής, κατά τη διάρκεια του ακαδημαϊκού έτους σε χρονικές περιόδους που καθορίζονται από την ΕΔΣ του Τμήματος.

Η προφορική αυτή παρουσίαση της ετήσιας προόδου της διατριβής μπορεί να πραγματοποιηθεί και στα μέλη του Τμήματος του/της Επιβλέποντος/ουσας της διδακτορικής διατριβής. Το υπόμνημα προόδου της διατριβής του/της ΥΔ, θα πρέπει να συνυπογράφεται από την ΤΣΕ και ακολούθως να κατατίθεται στην ΕΔΣ του Τμήματος και στη Γραμματεία της Κοσμητείας του Τμήματος Στρατιωτικών Επιστημών της ΣΣΕ. Εξαιρούνται της υποχρέωσης οι ΥΔ κατά το πρώτο ημερολογιακό έτος των διδακτορικών τους σπουδών.

(β) να ανανεώνουν την εγγραφή τους (επανεγγραφή), ως ΥΔ στο Τμήμα Στρατιωτικών Επιστημών της ΣΣΕ, τον πρώτο μήνα κάθε ακαδημαϊκού έτους και μέχρι τη λήξη της εκπόνησης της διατριβής τους. Η ανανέωση εγγραφής πρέπει να συνοδεύεται από την έκθεση προόδου της προηγούμενης παραγράφου.

(γ) να υποβάλουν στη Γραμματεία του Τμήματος Στρατιωτικών Επιστημών της ΣΣΕ, πριν από την υποστήριξη της διδακτορικής τους διατριβής, σε ψηφιακό αρχείο, τη διατριβή καθώς και κατάλογο με τις επιστημονικές εργασίες τους, ή άλλες ανακοινώσεις σχετικές με τη διδακτορική τους διατριβή, που έχουν δημοσιεύσει σε έγκριτα επιστημονικά περιοδικά, με βιβλιογραφικούς δείκτες, πρακτικά συνεδρίων, βιβλιογραφικές βάσεις δεδομένων και πλατφόρμες (Αcademia, Google Scholar, Scopus, κ.λπ.).

7.8 Δεοντολογία

Οι ΥΔ και τα μέλη της Τριμελούς Συμβουλευτικής Επιτροπής οφείλουν να ακολουθούν όλες τις υποχρεώσεις που προκύπτουν από τους κανόνες δεοντολογίας της Στρατιωτικής Σχολής Ευελπίδων και της κοινά αποδεκτής ακαδημαϊκής δεοντολογίας και ηθικής στις περιπτώσεις που η δεοντολογία και ηθική δεν ορίζονται σε σχετικά κείμενα. Ιδιαίτερη έμφαση θα πρέπει να δοθεί στους διεθνείς κανόνες και τις συνέπειες που διέπουν την λογοκλοπή. Με τα δικαιολογητικά της εγγραφή τους στο ΠΔΣ στη Γραμματεία της Κοσμητείας, οι ΥΔ υποβάλλουν Υπεύθυνη δήλωση του ν 1599/1986, ότι έχουν ενημερωθεί για τις υποχρεώσεις τους και τους κανόνες δεοντολογίας που προκύπτουν: 1. Από τον παρόντα Κανονισμό. 2. Από (α) την Εθνική Επιτροπή Βιοηθικής (https://bioethics.gr/), και (β) τον κανονισμό Δεοντολογίας της ΣΣΕ.

**Άρθρο 8**

**ΕΚΠΟΝΗΣΗ ΔΙΔΑΚΤΟΡΙΚΗΣ ΔΙΑΤΡΙΒΗΣ**

8.1 Αλλαγή τίτλου/θέματος διδακτορικής διατριβής

Ο τίτλος της διδακτορικής διατριβής δύναται να τροποποιηθεί μερικώς για επιστημονικούς λόγους, με τη σύμφωνη γνώμη της ΤΣΕ, ύστερα από αιτιολογημένη αίτηση του/της ΥΔ και απόφαση της Ακαδημαϊκής Συνέλευσης του Τμήματος Στρατιωτικών Επιστημών της ΣΣΕ. Η αίτηση τροποποίησης μπορεί να υποβληθεί μέχρι την κατάθεση της τελικής εισηγητικής έκθεσης της ΤΣΕ. Όταν το θέμα της διδακτορικής διατριβής αλλάζει πλήρως, ο/η ΥΔ έχει το δικαίωμα να καταθέσει εκ νέου αίτηση και προσχέδιο. Στη συνέχεια ακολουθούνται οι διαδικασίες επιλογής καθώς και επίβλεψης που προβλέπονται στον κανονισμό του Τμήματος, χωρίς να προσμετράται ο χρόνος που έχει ήδη παρέλθει.

8.2 Γλώσσα συγγραφής διδακτορικής διατριβής

Η διδακτορική διατριβή συντάσσεται σε γλώσσα που αποφασίζει η Ακαδημαϊκή Συνέλευση του Τμήματος, η οποία λαμβάνει υπόψη τη γλώσσα συγγραφής που έχει προτείνει ο/η ΥΔ στην αίτησή του/της και τη σύμφωνη γνώμη της ΤΣΕ. Σε περίπτωση που η γλώσσα της διατριβής δεν είναι η ελληνική, πρέπει να υποβάλλεται και εκτενής περίληψη στην ελληνική γλώσσα.

8.3 Οδηγίες συγγραφής διδακτορικής διατριβής

Στην κάθε κατατιθέμενη και εγκρινόμενη διδακτορική διατριβή, μνημονεύεται, σε εμφανές σημείο, η σύνθεση της ΤΣΕ, καθώς και της Επταμελούς Εξεταστικής Επιτροπής (ΕΕΕ) της διδακτορικής διατριβής. Λεπτομερείς οδηγίες συγγραφής διδακτορικής διατριβής θα βρίσκονται αναρτημένες στον ιστότοπο του Τμήματος Στρατιωτικών Επιστημών της ΣΣΕ.

**Άρθρο 9**

**ΚΡΙΣΗ ΔΙΔΑΚΤΟΡΙΚΗΣ ΔΙΑΤΡΙΒΗΣ**

9.1 Μετά την ολοκλήρωση της συγγραφής της διδακτορικής διατριβής και την υποβολή τελικής έκθεσης προόδου προς την ΤΣΕ, ο/η ΥΔ υποβάλλει αίτημα δημόσιας υποστήριξης της. Η ΤΣΕ μπορεί να αποδεχτεί ή να απορρίψει την αίτηση του/της ΥΔ για δημόσια υποστήριξη και αξιολόγησή της. Αν η ΤΣΕ αποδεχτεί την αίτηση του/της ΥΔ συντάσσει αναλυτική εισηγητική έκθεση και την υποβάλλει στον αντίστοιχο Τομέα ζητώντας τον ορισμό ΕΕΕ. Η τελική πρόταση του Τομέα υποβάλλεται στην ΕΔΣ του Τμήματος, η οποία προωθεί το αίτημα για τον ορισμό της ΕΕΕ στην Ακαδημαϊκή Συνέλευση του Τμήματος Στρατιωτικών Επιστημών της ΣΣΕ. Βασικό κριτήριο για την επιτυχή ολοκλήρωση της διατριβής (συμπεριλαμβανομένων των βιομηχανικών διδακτορικών) είναι η παρουσίαση σημαντικού μέρους της με τουλάχιστον 2 δημοσιεύσεις σε έγκριτα (κατά την κρίση της ΤΣΕ) επιστημονικά περιοδικά με κριτές ή σε συλλογικούς τόμους καταχωρημένους σε διεθνείς επιστημονικές βάσεις~~,~~ όπως και η ολοκλήρωση όλων των υποχρεώσεων του/της ΥΔ όπως ορίζονται στο άρθρο 7 του παρόντος κανονισμού. Οι ως άνω δημοσιεύσεις πρέπει να έχουν πραγματοποιηθεί κατά τη διάρκεια της εκπόνησης της διατριβής. Σε περίπτωση που η ΤΣΕ απορρίψει την αίτηση του/της ΥΔ, πρέπει να προτείνει στον/στην ΥΔ συγκεκριμένες αλλαγές και διορθώσεις, καθώς και την προθεσμία υποβολής της διορθωμένης διατριβής. Ως μέλη της ΕΕΕ ορίζονται υποχρεωτικά τα μέλη της ΤΣΕ και τέσσερα (4) ακόμη μέλη, τα οποία υποχρεωτικά ανήκουν στις κατηγορίες της παρ. 5.1 (α-στ) του άρθρου 5 του παρόντος.

9.2 Μετά τον ορισμό της ΕΕΕ, ο/η ΥΔ οφείλει να αποστείλει εγκαίρως σε ηλεκτρονική μορφή τη διατριβή του/της σε όλα τα μέλη της επιτροπής.

9.3 Η ημερομηνία δημόσιας υποστήριξης της διδακτορικής διατριβής κοινοποιείται επίσημα από τη Γραμματεία του Τμήματος. Η ημερομηνία καθορίζεται έπειτα από συνεννόηση του/της ΥΔ και του/της Επιβλέποντα/ουσας με τα μέλη της ΕΕΕ.

9.4 Η διδακτορική διατριβή υποστηρίζεται δημόσια από τον/την ΥΔ ενώπιον της ΕΕΕ. Ακολούθως, τα μέλη της ΕΕΕ υποβάλουν ερωτήσεις προς τον/την ΥΔ. Ερωτήσεις δύνανται να υποβληθούν και από οποιοδήποτε μέλος του ακροατηρίου. Η συνεδρίαση για τη δημόσια υποστήριξη της διατριβής δύναται να πραγματοποιηθεί με τη χρήση μέσων τηλεδιάσκεψης, εφόσον δεν είναι δυνατή η φυσική παρουσία όλων των μελών της ΕΕΕ. Μετά την ολοκλήρωση της υποστήριξης της διατριβής και των ερωτήσεων από την ΕΕΕ και το κοινό, η ΕΕΕ συνεδριάζει χωρίς την παρουσία τρίτων, αξιολογεί τη διδακτορική διατριβή ως προς την ποιότητα, την πληρότητα, την πρωτοτυπία της και τη συμβολή της στην επιστήμη, και με βάση τα κριτήρια αυτά, εγκρίνει ή απορρίπτει την απονομή του διδακτορικού διπλώματος . Η ΕΕΕ κατά τη διάρκεια της συνεδρίας αυτής μπορεί να καλέσει για ερωτήσεις/διευκρινίσεις τον/την ΥΔ.

9.5 Σε περίπτωση έγκρισης, η ΕΕΕ αξιολογεί τη διδακτορική διατριβή με τους βαθμούς «ΚΑΛΩΣ», «ΛΙΑΝ ΚΑΛΩΣ» ή «ΑΡΙΣΤΑ». Για την απόφασή της η ΕΕΕ συντάσσει πρακτικό αξιολόγησης. Για την απονομή του διδακτορικού τίτλου απαιτείται η σύμφωνη γνώμη και η θετική αξιολόγηση της διδακτορικής διατριβής από πέντε (5) τουλάχιστον μέλη της ΕΕΕ.

9.6 Εάν κατά την υποστήριξη της διατριβής, η ΕΕΕ κρίνει κατά πλειοψηφία ότι η διατριβή χρήζει περιορισμένης έκτασης διορθώσεων, οφείλει να αναφέρει τις προτεινόμενες προσθήκες/αλλαγές στο πρακτικό αξιολόγησης. Για να προχωρήσει η διαδικασία αναγόρευσης του/της ΥΔ, ο/η ΥΔ οφείλει να καταθέσει τη διορθωμένη μορφή της διδακτορικής διατριβής, μαζί με βεβαίωση του/της κύριου/κύριας Επιβλέποντος/ουσας ότι η διατριβή υπεβλήθη με τις απαραίτητες διορθώσεις.

9.7 Εάν κατά την υποστήριξη της διατριβής, η ΕΕΕ κρίνει κατά πλειοψηφία ότι η διατριβή χρήζει σημαντικής αναθεώρησης, οφείλει να περιγράψει τα προβληματικά σημεία και να κάνει συγκεκριμένες προτάσεις για την αναθεώρησή τους στο πρακτικό αξιολόγησης. Σε αυτήν την περίπτωση η διαδικασία εξέτασης επαναλαμβάνεται άπαξ εντός διαστήματος ενός (1) έτους, σύμφωνα με τη διαδικασία που περιγράφεται στις παρ. 9.1-9.7 του παρόντος άρθρου, καθ’ υπέρβαση του χρονικού ορίου που αναφέρεται στην παρ. 6.2 του άρθρου 6 του παρόντος.

9.7 Την ημέρα της δημόσιας υποστήριξης της διδακτορικής διατριβής από τον/την ΥΔ και της έγκρισής της από την ΕΕΕ, όπως περιγράφεται στην παρ. 9.5, αποκτάται η ιδιότητα του/της διδάκτορος του Τμήματος Στρατιωτικών Επιστημών της ΣΣΕ. Στην περίπτωση που περιγράφεται στην παρ. 9.6 η ιδιότητα του/της διδάκτορος αποκτάται με την κατάθεση της διορθωμένης μορφής της διδακτορικής διατριβής, του πρακτικού αξιολόγησης και τη σχετική βεβαίωση του/της Επιβλέποντα/ουσας ότι πραγματοποιήθηκαν οι σχετικές διορθώσεις. Στην περίπτωση που περιγράφεται στην παρ. 9.7 η ιδιότητα του/της διδάκτορος αποκτάται την ημέρα της δημόσιας υποστήριξης κατά την επαναληπτική εξέταση (εντός του χρονικού διαστήματος του ενός (1) έτους) και αν εγκριθεί η διδακτορική διατριβή από την ΕΕΕ. Η αναγόρευση του/της διδάκτορος από την Ακαδημαϊκή Συνέλευση του Τμήματος έχει βεβαιωτικό χαρακτήρα.

9.8 Στη διδακτορική διατριβή πρέπει να μνημονεύονται οι συνθέσεις της ΤΣΕ και της ΕΕΕ της διατριβής. Η μνημόνευση συμπεριλαμβάνει την αρχική σύνθεση της ΤΣΕ, σε περίπτωση που έχουν υπάρξει αντικαταστάσεις μελών.

**Άρθρο 10**

**ΑΝΑΓΟΡΕΥΣΗ-ΚΑΘΟΜΟΛΟΓΗΣΗ ΔΙΔΑΚΤΟΡΩΝ**

10.1 Η διαδικασία που ακολουθείται πριν από την αναγόρευση του/της ΥΔ σε διδάκτορα περιλαμβάνει τα ακόλουθα βήματα:

(α) Αίτηση του/της ΥΔ για αναγόρευση-καθομολόγηση.

(β) Κατάθεση της διατριβής σε ψηφιακή και έντυπη μορφή στη Βιβλιοθήκη της ΣΣΕ και ενημέρωση της Γραμματείας της Κοσμητείας για την κατάθεση με προσκόμιση βεβαίωσης της βιβλιοθήκης. Στην ίδια βεβαίωση θα αναφέρεται και ότι τυχόν βιβλία ή άλλο υλικό που έχει δανειστεί ο ενδιαφερόμενος από τη βιβλιοθήκη έχουν επιστραφεί και ότι δεν υπάρχει καμία οφειλή προς τη βιβλιοθήκη της ΣΣΕ. Σε αντίθετη περίπτωση υπάρχει κώλυμα για την αναγόρευση.

(γ) Κατάθεση υπεύθυνης δήλωσης από τον/την ΥΔ ότι η διατριβή δεν είναι προϊόν λογοκλοπής και ότι έχουν τηρηθεί όλοι οι κανόνες δεοντολογίας της επιστημονικής έρευνας και συγγραφής.

(δ) Κατάθεση της διατριβής στο Εθνικό Κέντρο Τεκμηρίωσης.

10.2 Η διαδικασία αναγόρευσης, καθομολόγησης και απονομής του διδακτορικού διπλώματος πραγματοποιείται σε ημερομηνία που καθορίζεται από τη Γραμματεία της Κοσμητείας του Τμήματος Στρατιωτικών Επιστημών της ΣΣΕ.

10.3 Τα κείμενα του/της Κοσμήτορος για την αναγόρευση των διδακτόρων αναφέρονται σε παράρτημα στον παρόντα Κανονισμό.

10.4 Το κείμενο του όρκου για τους/τις διδάκτορες αναφέρονται σε παράρτημα στον παρόντα Κανονισμό.

**Άρθρο 11**

**ΔΙΚΑΙΩΜΑΤΑ ΠΝΕΥΜΑΤΙΚΗΣ ΙΔΙΟΚΤΗΣΙΑΣ ΚΑΙ ΑΛΛΑ ΣΥΝΑΦΗ**

11.1 Η έρευνα, που πραγματοποιείται στο πλαίσιο της διδακτορικής διατριβής, αποβλέπει πρωτίστως στην εκπαίδευση του/της ΥΔ και στην απόκτηση ερευνητικής εμπειρίας που απαιτείται για την απονομή του διδακτορικού τίτλου, καθώς και για την περαιτέρω σταδιοδρομία του/της. Η εκπόνηση διδακτορικής διατριβής, λόγω της φύσης της, μπορεί να εντάσσεται σε συνεχόμενες και πολλές φορές μακροχρόνιες έρευνες που διεξάγονται από ερευνητικές ομάδες και επιστημονικούς/ές υπευθύνους/ες σε συγκεκριμένο τομέα της επιστήμης, συχνά στο πλαίσιο ερευνητικών προγραμμάτων. Δικαιούχος του περιουσιακού και ηθικού δικαιώματος πνευματικής ιδιοκτησίας του περιεχομένου της διατριβής του/της, σύμφωνα με τον ν. 2121/1993, όπως τροποποιήθηκε και ισχύει, είναι o/η συγγραφέας/δημιουργός της διδακτορικής διατριβής, ο/η οποίος/α υπογράφει σχετικό έντυπο υποβολής με το οποίο παρέχει στη Βιβλιοθήκη της ΣΣΕ τη μη αποκλειστική άδεια διάθεσης της διδακτορικής διατριβής στο διαδίκτυο, μέσω του Ψηφιακού Αποθετηρίου.

11.2 Σε περίπτωση που κατά τη διενέργεια της έρευνας που οδηγεί στη διδακτορική διατριβή χρησιμοποιηθούν δεδομένα ή κώδικες που δεν ανήκουν στον/στην ΥΔ, διατηρείται η αρχική πνευματική ιδιοκτησία ως προς αυτά, όπως ορίζεται από τον εκάστοτε ισχύοντα νόμο περί πνευματικών δικαιωμάτων.

11.3 Τα δικαιώματα βιομηχανικής ιδιοκτησίας (π.χ. ευρεσιτεχνίες, εφευρέσεις, κ.λπ.), που ενδεχομένως προκύψουν από τα αποτελέσματα της έρευνας της διδακτορικής διατριβής, ανήκουν τόσο στον/στην διδάκτορα όσο και στον/στην Επιβλέποντα/ουσα ή και σε άλλους/ες ερευνητές/τριες που μετέχουν στην ερευνητική ομάδα, σύμφωνα με την ισχύουσα νομοθεσία. Δικαιώματα διανοητικής ιδιοκτησίας που προκύπτουν μετά το πέρας της διδακτορικής διατριβής λόγω της συνέχισης της αντίστοιχης έρευνας στο εργαστήριο ανήκουν αποκλειστικά στον/στην επιστημονικό/η υπεύθυνο/η αυτής της φάσης της έρευνας ή και σε άλλους/ες ερευνητές/τριες.

11.4 Για τα θέματα του παρόντος άρθρου μπορεί να υπογραφεί σύμβαση μεταξύ των μερών σε οποιοδήποτε στάδιο της έρευνας.

**Άρθρο 12**

**ΔΙΑΓΡΑΦΗ ΥΠΟΨΗΦΙΩΝ ΔΙΔΑΚΤΟΡΩΝ**

Μετά από εισήγηση της ΤΣΕ του/της ΥΔ, η ΕΔΣ του Τμήματος εισηγείται τη μη ανανέωση της εγγραφής του/της ΥΔ στις ακόλουθες περιπτώσεις:

(α) Εφόσον δεν ανανεώσει την υποχρεωτική ετήσια εγγραφή του/της.

β) Εφόσον υπερβεί τη μέγιστη χρονική διάρκεια εκπόνησης διδακτορικής διατριβής όπως ορίζεται στον παρόντα κανονισμό.

(γ) Κατόπιν αιτήσεως του/της ΥΔ.

(δ) Εφόσον δεν υποβάλλει τα υποχρεωτικά ετήσια αναλυτικά υπομνήματα σχετικά με την πρόοδο της διατριβής του/της, υπογεγραμμένα και από την ΤΣΕ.

(ε) Εάν έχει παραβιάσει τις κείμενες διατάξεις προβαίνοντας σε πειθαρχικά παραπτώματα.

Η εισήγηση κατατίθεται από την ΕΔΣ στην Ακαδημαϊκή Συνέλευση του Τμήματος Στρατιωτικών Επιστημών της ΣΣΕ για την τελική απόφαση.

**Άρθρο 13**

**ΕΚΠΟΝΗΣΗ ΔΙΔΑΚΤΟΡΙΚΗΣ ΔΙΑΤΡΙΒΗΣ ΜΕ ΣΥΝΕΠΙΒΛΕΨΗ**

Προγράμματα σπουδών τρίτου κύκλου για εκπόνηση διδακτορικής διατριβής με συνεπίβλεψη διοργανώνονται από το Τμήμα Στρατιωτικών Επιστημών της ΣΣΕ σε συνεργασία με ένα (1) ή περισσότερα Τμήματα άλλου ΑΣΕΙ ή άλλου ΑΕΙ της ημεδαπής, την Ακαδημία Αθηνών, με ερευνητικούς και τεχνολογικούς φορείς του άρθρου 13Α του ν. 4310/2014 (Α’ 258), Ερευνητικά Πανεπιστημιακά Ινστιτούτα, καθώς και με Ιδρύματα της αλλοδαπής. Δεν επιτρέπεται η σύμπραξη με εκπαιδευτικούς φορείς μη τυπικής μεταλυκειακής εκπαίδευσης του ν. 3696/2008 (Α’ 177). Μεταξύ των συνεργαζόμενων φορέων καταρτίζεται Ειδικό Πρωτόκολλο Συνεργασίας, το οποίο προτείνεται από την Ακαδημαϊκή Συνέλευση του Τμήματος Στρατιωτικών Επιστημών της ΣΣΕ και εγκρίνεται από το Εκπαιδευτικό Συμβούλιο της ΣΣΕ, από τις Συγκλήτους των πανεπιστημίων και τα αρμόδια όργανα διοίκησης των άλλων φορέων.

**Άρθρο 14**

**ΓΕΝΙΚΕΣ ΔΙΑΤΑΞΕΙΣ**

14.1 Οι ΥΔ αποδέχονται με την εγγραφή τους για εκπόνηση διδακτορικής διατριβής όλους τους κανόνες λειτουργίας όπως περιγράφονται στον παρόντα κανονισμό διδακτορικών σπουδών του Τμήματος Στρατιωτικών Επιστημών της ΣΣΕ.

14.2 Οι ΥΔ οφείλουν να σέβονται τις πρακτικές διαφάνειας και τους κανόνες δεοντολογίας της επιστήμης. Πρέπει να παράγουν πρωτότυπη έρευνα και να μην παρουσιάζουν αποτελέσματα ή κείμενο ήδη δημοσιευμένα από τρίτους ως πρωτότυπα δικά τους δηλ. να υποπίπτουν σε λογοκλοπή - plagiarism). Τα αποτελέσματά τους πρέπει να παρουσιάζονται με τρόπο που να είναι ελέγξιμος, δίνοντας όλες τις απαραίτητες πληροφορίες για την αναπαραγωγή τους από άλλους ερευνητές. Αν σε οποιοδήποτε στάδιο της εκπόνησης της διατριβής διαπιστωθεί αναμφίβολα φαινόμενο λογοκλοπής (plagiarism), ή/και άλλης σοβαρής παραβίασης των πρακτικών διαφάνειας ή/και των κανόνων δεοντολογίας της επιστήμης, απορρίπτεται η διατριβή μετά από απόφαση της Ακαδημαϊκής Συνέλευσης του Τμήματος Στρατιωτικών Επιστημών της ΣΣΕ.

14.3 Οι ΥΔ υποχρεούνται να διαθέτουν διεύθυνση ηλεκτρονικού ταχυδρομείου σε λογαριασμό του Τμήματος Στρατιωτικών Επιστημών της ΣΣΕ, ώστε να ενημερώνονται επισήμως από τη διοίκηση της ΣΣΕ και τη Γραμματεία της Κοσμητείας για όλα τα θέματα που τους αφορούν.

**ΑΡΘΡΟ 15 : ΡΥΘΜΙΣΕΙΣ ΠΟΥ ΑΦΟΡΟΥΝ ΖΗΤΗΜΑΤΑ ΔΙΑΒΑΘΜΙΣΜΕΝΩΝ ΠΛΗΡΟΦΟΡΙΩΝ ΚΑΙ ΠΡΟΣΤΑΣΙΑΣ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ.**

15.1. Σε περίπτωση που η διδακτορική διατριβή περιλαμβάνει την πρόσβαση, χρήση και επεξεργασία δεδομένων προσωπικού χαρακτήρα, ο/η Υ.Δ., ο/η Επιβλέπων/ουσα και οι συνεπιβλέποντες/ουσες της διατριβής καθώς επίσης και τα μέλη της Τ.Σ.Ε. οφείλουν να συμμορφώνονται προς τις επιταγές του νομοθετικού πλαισίου περί δεδομένων προσωπικού χαρακτήρα.

15.2. Λόγω της ειδικής φύσης της Στρατιωτικής Σχολής Ευελπίδων (Ανώτατο Στρατιωτικό Εκπαιδευτικό Ίδρυμα), η εκπόνηση μιας διδακτορικής διατριβής δύναται να περιλαμβάνει την πρόσβαση, χρήση, επεξεργασία και ανάλυση διαβαθμισμένων πληροφοριών. Σε αυτή την περίπτωση ο/η Υ.Δ., ο/η Επιβλέπων/ουσα και οι συνεπιβλέποντες/ουσες της διατριβής καθώς επίσης και τα μέλη της Τ.Σ.Ε., οφείλουν να προστατεύουν και να μην δημοσιοποιούν τις διαβαθμισμένες πληροφορίες που τυχόν περιέρχονται εις γνώσιν τους και εν γένει να συμμορφώνονται με το θεσμικό πλαίσιο περί διαχείρισης διαβαθμισμένων πληροφοριών των Ενόπλων Δυνάμεων.

**Άρθρο 16**

**ΑΞΙΟΛΟΓΗΣΗ ΔΙΔΑΚΤΟΡΙΚΩΝ ΣΠΟΥΔΩΝ**

Οι διδακτορικές σπουδές που προσφέρονται από το Τμήμα Στρατιωτικών Επιστημών τη ΣΣΕ υπόκεινται σε εξωτερική αξιολόγηση σύμφωνα με την ισχύουσα νομοθεσία.

**ΑΡΘΡΟ 17 : ΜΕΤΑΒΑΤΙΚΕΣ ΔΙΑΤΑΞΕΙΣ.**

17.1. Όσα θέματα δεν ρυθμίζονται από την ισχύουσα νομοθεσία καθώς και από τον παρόντα Κανονισμό Διδακτορικών Σπουδών ρυθμίζονται με αποφάσεις των αρμοδίων οργάνων της Στρατιωτικής Σχολής Ευελπίδων

**ΠΑΡΑΡΤΗΜΑ Α**

**Κείμενο Καθομολόγησης**

Το κείμενο της καθομολόγησης διδάκτορος έχει ως εξής (διαβάζεται από τον Κοσμήτορα και επαναλαμβάνεται από τους καθομολογούντες):

«Αφού η Στρατιωτική Σχολή Ευελπίδων με την επιβεβαιωτική συμφωνία του Κοσμήτορα με έκρινε άξιο, μετά από εξέταση, να με κατατάξει στους διδάκτορές της, σε αυτό και στην Κοσμητεία δίδω αυτή την ένορκη βεβαίωση: «Την επιστήμη, όσο είναι δυνατό, θα προσπαθήσω στη ζωή μου πάντοτε να καλλιεργήσω και να λαμπρύνω και προς το τελειότερο αυτήν να οδηγήσω, χωρίς να ασκήσω αυτή για κέρδος και κενοδοξία, αλλά με σκοπό την πρόοδο της γνώσης για το κοινωνικό καλό. Με προθυμία θα πράττω ό,τι πρόκειται να συντελέσει στη βελτίωση των ηθών και τη σεμνότητα των χαρακτήρων. Δε θα προσβάλω το έργο των άλλων με μωρό τρόπο προσπαθώντας να το υποβαθμίσω και θα διδάσκω πάντα το αντικείμενο της επιστημονικής μου γνώσης και τα αποτελέσματα της έρευνάς μου. Δε θα νοθεύσω την επιστήμη, ούτε θα ντροπιάσω το αξίωμα του θιασώτη των Μουσών με ηθική απρέπεια.

Σύμφωνα με αυτή την υπόσχεση είθε να είναι στη ζωή μου ο Θεός βοηθός».